ครม.ลดเป้าหมายเบิกจ่ายงบปี54เหลือ93%
ครม.ไฟเขียวลดเป้าหมายเบิกจ่ายงบปี 54 เหลือ 93 % เตรียมเดินหน้าสู่งบสมดุล หลังเชื่อเศรษฐกิจปีหน้าฟื้นตัว
21 ก.ย. 2553

ครม.ไฟเขียวลดเป้าหมายเบิกจ่ายงบปี 54 เหลือ 93 % เตรียมเดินหน้าสู่งบสมดุล หลังเชื่อเศรษฐกิจปีหน้าฟื้นตัว
นายวัชระ กรรณิการ์  รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี ( ครม. ) เห็นชอบมาตรการและแนวทางการเร่งรัดติดตามการใช้จ่ายเงินประจำปีงบประมาณ พ.ศ. 2554   ตามที่นายไตรรงค์  สุวรรณคีรี  รองนายกรัฐมนตรีเป็นประธานกรรมการติดตามเร่งรัดการใช้จ่ายงบประมาณภาครัฐ เสนอให้ลดเป้าหมายการเบิกจ่ายงบประมาณในปี 2554 วงเงิน 2.087 ล้านบาทลง โดยให้กำหนดเป้าหมายการเบิกจ่ายที่ระดับ 93%  ลดลงต่ำกว่าเป้าหมายการเบิกจ่ายที่ระดับ 95 % ในปี 2553 
อีกทั้งยังได้กำหนดเป้าหมายการเบิกจ่ายงบลงทุนในปี 2554 ซึ่งมีจำนวน 3.44 แสนล้านบาท อยู่ที่ระดับไม่น้อยกว่า 72 % ลดลงเมื่อเทียบกับปี 2553 ที่อยู่ที่ระดับ 75 %  เนื่องจากเห็นว่าผลจากมาตรการกระตุ้นเศรษฐกิจ และแนวโน้มเศรษฐกิจในปี 2554 จะขยายตัวอย่างต่อเนื่อง สอดรับกับแนวโน้มเศรษฐกิจโลกที่ปรับตัวดีขึ้น 
ทั้งนี้การลดเป้าหมายรายจ่ายของงบประมาณดังกล่าว เพื่อเดินหน้าเข้าสู่การจัดทำงบประมาณสมดุลภายในระยะเวลา 5 ปี ที่เน้นการให้ความสำคัญกับคุณภาพของงานเพิ่มขึ้น
"ภาพรวมงบลงทุนปี 2554 ยังเพิ่มขึ้น และเมื่อรวมเงินโครงการลงทุนภายใต้แผนปฏิบัติการไทยเข้มแข็ง 2555 ที่จะเบิกจ่าย ในปีงบ2554 จะทำให้จำนวนเงินในระบบเศรษฐกิจค่อนข้างสูง ดังนั้น การกำหนดเป้าหมายรายจ่ายลงทุนและรายจ่ายภาพรวมจะต้องปรับเปลี่ยนได้ตามสถานการณ์เศรษฐกิจ"นายวัชระกล่าว 
นอกจากนี้ยังได้กำหนดเป้าหมายการเบิกจ่ายงบประมาณในปี 2554 ไตรมาสแรกที่ระดับ 10 % ไตรมาสที่ 2 ที่ระดบ 44% ไตรมาสที่ 3 ที่ระดับ 68% และไตรมาสที่4 ให้ได้รวมกันที่ระดับ 93 %